Yesu lɛbla Yudafɔ amʋʋ bɔhɔ mʋ gyi amʋ ɔbɛɛ,
“Nɩ mlobuo mɩ atosunahɛ a,
mlɩgyi mɩ akasɩpʋ lɛlɛ.
Mlɛ́bɩ ɔnɔkwalɩ amʋ.
Ɔnɔkwalɩ amʋ ɩbɛ́ha mlégyi ɩwɩ.”
Bɛblɩ bɛɛ,
“Abraham abi-aná anɩgyi.
Anɩmɔkʋbwɛ ɔhaa nkpábi kɩ.
Mʋ́ ntogyi sʋ fʋdɛ anɩ bla fɛɛ,
‘Mlégyi ɩwɩ?’ ”
Yesu lɛlɛ mʋ́ ɔnɔ ɔbɛɛ,
“Ɔnɔkwalɩ ndɛ mlɩ bla.
Ɔhagyiɔha ánɩ́ ɔtɔbwɛ lakpan a,
ogyi lakpan ɔkpábi.
Ɔkpábi tamatsia mʋ wie woyitɔ yɔ,
obi tetsia mʋ sɩ woyitɔ yɔ.
Mʋ́ sʋ nɩ Bulu mʋ Bi amʋ ɔha mlegyi ɩwɩ a,
mʋmʋ mlɩlagyi ɩwɩ fɛ́ɛ́.
Nyin ánɩ́ Abraham abi-aná mlɩgyi,
tamɛ mlɩdekleá mlɔ́mɔ mɩ,
tsufɛ mlɩmɔhɔ mɩ atosunahɛ.
Tɔá nowun tsu mɩ Sɩ wa ndɛblɩ.
Mlɩ ɛ asʋn ánɩ́ mlɩlonu tsu mlɩ sɩ wasʋ mlɩdegyi.”
Bɛbla mʋ bɛɛ,
“Anɩ sɩ gyi Abraham.”
Yesu lɛbla amʋ́ ɔbɛɛ,
“Nɩ Abraham abi mlɩgyi a,
tɛkɩ mlɩ bwɛhɛ lɛlɩan Abraham.
Mlɩdekleá mlɔ́mɔ mɩ,
tsufɛ ndɛ mlɩ ɔnɔkwalɩá nonu tsu Bulu wa bla.
Abraham mɔbwɛ alɩ!
Mlɩ sɩ bwɛhɛ mlɩdɛbwɛ.”
Bɛbla Yesu bɛɛ,
“Megyi mbʋa bɔtɔ kwɩɩ anɩ.
Bulu onuto gyi anɩ Sɩ.
Anɩmá ɔsɩ ɔkʋkʋ tsɩa mʋtɔ.”
Yesu lɛbla amʋ́ ɔbɛɛ,
“Nɩ mlɩ Sɩ gyi Bulu a,
tɛkɩ mlɩtɔdwɛ mɩ,
tsufɛ mʋ wa notsu ba.
Mʋlɔwa mɩ sɩsɩ.
Megyi mɩ onuto tumitɔ nɛba.
Ntogyi sʋ mlɩmɛdɛ mɩ asʋn blɩhɛ asɩ nu?
Mlɩmɛdɛ mʋ́ asɩ nu,
tsufɛ mɩ asʋn dɛ mlɩ asʋtɔ wɔ.
Ɔbʋnsam gyi mlɩ sɩ.
Mʋ́ sʋ mlɩtekleá mlɔ́bwɛ tɔá mlɩ sɩ tekle.
Aha ɔmɔpʋ ogyi tsu nfiasɩ.
Ɔtamabuo ɔnɔkwalɩ.
Mʋ́ sʋ ɔnɔkwalɩ kʋkʋ ɩma mʋtɔ.
Nɩ ɔwa afunu a,
mʋ tsiatɔ ɔwan ɔdɛlɛ,
tsufɛ ofunupʋ ogyi.
Mʋgyi afunupʋ fɛ́ɛ́ ɔsɩ nɩ.
Tamɛ ntɛblɩ ɔnɔkwalɩ.
Mʋ́ sʋ mlɩtamahɔ mɩ asʋnsʋ gyi nɩ.
Mlɩtɔ ma ɔbɛ́talɩ suna ánɩ́ lakpan ɔbwɛpʋ ngyi?
Nɩ ndɛ ɔnɔkwalɩ blɩ a,
mʋ́ ntogyi mlɩmɔ́ɔhɔ mɩ gyi?
Ɔha ánɩ́ otsu Bulu wa tɛyaa asʋ nu mʋ asʋn.
Mlɩ mʋ́ mlɩmotsu mʋ wa.
Mʋ́ sʋ mlɩtamayaa asʋ nu mʋ asʋn nɩ.”
Yudafɔ amʋ bɛbla mʋ bɛɛ,
“Nɩ ablɩ anɩaa,
Samariayin fʋgyi,
ɔŋɛ lalahɛ bʋ fʋtɔ a,
anɩlawa afunu?”
Yesu lɛbla amʋ́ ɔbɛɛ,
“Ɔŋɛ lalahɛ ma mɩtɔ.
Ntobu mɩ Sɩ,
tamɛ mlɩ mʋ́ mlɩtamabu mɩ.
Mmɛdɛ mɩ ɩwɩ numnyam wa.
Ɔha ɔkʋ bʋ ɩnʋá ɔdɛ mʋ́ dunka ha mɩ.
Mʋgyi asʋn ogyipʋ wanklaan amʋ nɩ.
Ɔnɔkwalɩ ndɛ mlɩ bla.
Ɔhagyiɔha ánɩ́ otegyi mɩ atosunahɛsʋ omóowu ɛkɛkɛɛkɛ.”
Ɩnʋ Yudafɔ amʋ bɛbla mʋ bɛɛ,
“Sei anfɩ mʋ́ a,
anɩlawun ánɩ́ lɛlɛ ɔŋɛ lalahɛ bʋ fʋtɔ!
Abraham mʋa Bulu ɔnɔsʋ atɔɩpʋ amʋ bawu.
Tamɛ fʋ mʋ́ fʋdɛblɩ fɛɛ,
ɔhagyiɔha ánɩ́ otegyi fʋ atosunahɛsʋ omóowu ɛkɛkɛɛkɛ.
Anɩ nain Abraham lowu.
Fʋkɩ fɛɛ fʋdʋn mʋ?
Bulu ɔnɔsʋ atɔɩpʋ amʋ ɛ bowu.
Nkalɩ fʋdɛ fʋ ɩwɩ kɩ?”
Yesu lɛlɛ mʋ́ ɔnɔ ɔbɛɛ,
“Nɩ nɔwa mɩ ɩwɩ numnyam a,
kpaalɩ igyi.
Mɩ Sɩ gyi ɔha ánɩ́ ɔtɔwa mɩ numnyam.
Mʋ mlɩdɛblɩ mlɩaa,
ogyi mlɩ Bulu nɩ.
Ɩbʋ mʋ́tɔá mlɩmeyin mʋ,
tamɛ mɩ mʋ́ nyin mʋ.
Nɩ nɛblɩ mbɛɛ mmeyin mʋ a,
nabwɛ ofunupʋ fɛ mlɩ.
Mɩ mʋ́ nyin mʋ,
ntegyi mʋ asʋnsʋ.
Mlɩ nain Abraham lenya ansigyi ánɩ́ mówun mɩ babɩ.
Olowun mʋ́ ɛ,
ansɩ legyi mʋ.”
Yudafɔ amʋ bɛbla mʋ bɛɛ,
“Fʋmɔkʋhɔ nfi aduenu (50) kʋraa,
mʋ́ fɛɛ fɔtʋ Abraham?”
Yesu lɛbla amʋ́ ɔbɛɛ,
“Ɔnɔkwalɩ ndɛ mlɩ bla.
Mbʋ ɩnʋ asa bɔkwɩɩ Abraham.”
Yesu lenya blɩ alɩ pɛ,
aha amʋ bɔkʋla abwi bɛɛ abʋtswɩ da mʋ mɔ.
Tamɛ Yesu lɔbwɛ hɩɛɛ,
dalɩ Bulu ɔtswɛkpa wunsɩnɛsʋ ɩnʋ.